Een dood ná rooftog by winkelsentrumArgieffoto Die polisie in die Oos-Kaap het Saterdag ŉ soektog na twee verdagtes van stapel gestuur nadat hulle Vrydag ŉ 43-jarige veiligheidswag van dié provinsie tydens ŉ rooftog doodgeskiet het. Kapt. Dineo Koena, woordvoerder van die polisie, sê twee gewapende mans het glo een van die winkels binne ŉ inkopiesentrum binnegestorm en aangedring op kontant. Volgens hom is ŉ onbekende bedrag geld toe aan die twee verdagtes gegee. Koena sê die twee mans het ook tekkies, skoolsakke en pette ter waarde van meer as R2 000 gesteel. “Toe die verdagtes by die sentrum ontsnap, het die veiligheidswag hulle probeer voorkeer. Hy is geskiet en is op die toneel dood verklaar,” sê hy. Die verdagtes het volgens hom te voet gevlug. Koena sê een patroon, vermoedelik dié van ŉ 9 mm-pistool, is op die toneel gekry. Niemand is nog in verband met die voorval in hegtenis geneem nie. Enigeen met meer inligting word aangemoedig om die naaste polisiestasie te kontak.